SKRIFTLIG FORESPØRGSEL E-2796/01

af Carmen Fraga Estevez (PPE-DE) til Kommissionen

(9. oktober 2001)

Om: Omstilling af den del af flåden, der fanger sværdfisk, til fangst på vandrende arter i Middelhavet

I Kommissionens rapport om gennemførelsen i 2002 af fællesskabsbestemmelserne om anvendelse af drivgarn fastslås det på ny, at nogle medlemsstater, især i Middelhavsområdet, har problemer med at tilpasse sig disse bestemmelser. Det virker således overraskende, når det i den nævnte rapport oplyses, at der for 102 italienske sværdfiskerfartøjer ikke er nogen planer om omstilling, og at EU's bestemmelser om forbuddet mod drivgarn i praksis ikke anerkendes.

I kombination med de åbenlyse problemer i forbindelse med kontrollen i området, det forhold, at de italienske fiskeriinspektører, som det hedder i rapporten, ikke har et tilstrækkeligt teknisk kendskab til fiskeriet eller til hverken Italiens eller EU's bestemmelser, samt at inspektionerne finder sted i et åbenlyst usikkert klima, giver anledning til at stille følgende spørgsmål til Kommissionen:

- På baggrund af problemet med omstilling af sværdfiskerflåden og de grundlæggende mangler ved kontrollen af den pågældende medlemsstats fiskerflåde, hvilke foranstaltninger vil Kommissionen da træffe over for de 102 fartøjer, hvor der kan konstateres modstand mod omstillingen af fangstredskaberne?

- Er Kommissionen ved at undersøge nogen form for sanktioner over for en flåde der, hvis der ikke hurtigt sker en ændring, vil være helt ulovlig fra næste år?

- Hvilke skridt er der taget over for de italienske myndigheder, så hele denne række af uregelmæssigheder kan afhjælpes så hurtigt som muligt?

Svar afgivet på Kommissionens vegne af Franz Fischler

(20. november 2001)

Ifølge listen over de fartøjer, der har tilladelse til at anvende spadare (drivgarn) i 2001, fortsætter den nedgang i fiskerfartøjerne, der er en følge af den nationale spadare-omstillingsplan, stadig efter år 2000. Det er derfor håbet, at de italienske myndigheder vil videreføre denne foranstaltning, som med tiden skal sikre et fuldstændigt forbud mod anvendelse af spadare.

Medlemsstaterne har ansvaret for at sikre, at kontrolforpligtelserne inden for fiskerisektoren overholdes, og for anvendelsen af sanktioner i tilfælde af overtrædelser. Kommissionen kan ikke reagere direkte over for fiskerne med henblik på en håndhævelse af Rådets forordning (EF) nr. 1239/98 af 8. juni 1998 om ændring af forordning (EF) nr. 894/97 om fastlæggelse af tekniske foranstaltninger til bevarelse af fiskeressourcerne(1).

De italienske myndigheder er blevet bedt om at underrette Kommissionen om de foranstaltninger, de har truffet for at sikre overholdelsen af forordning (EF) nr. 1239/98.

I 2002 vil kontrollen til lands og til vands med anvendelsen af drivgarn fortsat være højt prioriteret i Kommissionens inspektionsprogram, og der vil blive truffet de nødvendige foranstaltninger til kontrol af, at Italien på passende måde håndhæver EF-bestemmelserne om forbud mod anvendelse af drivgarn til fiskeri efter stærkt vandrende arter. Hvis dette ikke er tilfældet, vil de til rådighed værende procedurer blive anvendt over for medlemsstaten.

I øjeblikket er der allerede indledt en overtrædelsesprocedure mod Italien vedrørende anvendelsen af store drivgarn.

(1) EFT L 171 af 17.6.1998.